Papersnake/gushiwen huggingface dataset:
送陆景庄提干
王庭圭（宋代）

驱车越荆吴，辙迹走欲半。是时亲戚多，烜赫践华贯。

中有衣绣人，持斧下霄汉。利权炙可热，冷语冰未泮。

徒乘朱班轮，呵殿嚇闾闬。如傩带面具，应遭鬼笑玩。

而况新失职，谁肯听呼唤。坐令公困穷，旅突几不爨。

蔚然鸾凤姿，胡为杂鹅鹳。我实憎此曹，期君游汗漫。
燕归梁
赵才卿（宋代）

细柳营中有亚夫。华宴簇名姝。雅歌长许佐投壶。无一日、不欢雅。

汉王拓境思名将，捧飞诏欲登途。从前密约尽成虚。空赢得、泪流珠。
读古诗
邵雍（宋代）

闲读古人诗，因看古人意。
古今时虽殊，其意固无异。
喜怒与哀乐，贫贱与富贵。
惜哉情何物，使人能如是。
北苑一首
刘克庄（宋代）

客送西州路，儿封北苑坟。
凄凉蒿里挽，未必九泉闻。
辰溪舟行不得见山中石色
严遂成（清代）

五城之山石狡狯，诡装奇服纷多态。或如鸾翔或虎踞，或蔽林间如鬼魅。

有时楼阁造天匠，无端车马破地械。人家竹坞森周遭，云卷烟升画图内。

佳处在腹不在外，而我溪行相其背。狐裘反衣将毋同，珠藏贾胡椟出卖。

咫尺千里背而驰，平生错铸兹游最。南宫赝本姑自诳，东坡袖中失东海。

真人宝山空手回，眼眶负此车轮大。
茅山
刘毓盘（清代）

飞花香过山去，老树声作涛喧。终日不闻世事，此间即是桃源。
散愁四首
宋伯仁（宋代）

小楼呼酒揖青山，翠碧珑璁一笑间。
山若有情应问我，如何犹似野人閒。
初入淮河四绝句·其三
杨万里（宋代）

两岸舟船各背驰，波痕交涉亦难为。
只余鸥鹭无拘管，北去南来自在飞。
叙十五日事
张耒（宋代）

五更闻钟自惊起，坐守残灯具冠履。
昏昏睡眼正团花，独爱当庭月如水。
强驱睡味谁不仁，漠漠黑甜留两眦。
忽惊左掖涨风埃，已起上阁锵环佩。
平明原庙焕金碧，饥投散幕走寒饵。
纷纷仆仆酸两胫，肉食当然贱何事。
走马回家百不问，扫榻伸腰真有味。
起来炊熟日亭午，槐叶新成庭覆翠。
翻书弄翰老自笑，饱食安眠计难遂。
古来高士不入城，肯听鸡鸣踏朝市。
题画鲤鱼
王庭圭（宋代）

谁把吴松江剪断，得此鲤鱼长尺半。会逢李白过江来，骑上青天游汗漫。
绩溪道中三首
崔鶠（宋代）

山口含糊半吐云，林头时见绿纷纷。
何人解作孤鸾啸，呼取凉风入帽裙。
西江月 常足畅怀
尹志平（元代）

尽日观山玩水，终朝常足心休。老来佚乐更何求。保我阳生老老。幸得为人通道，道中别有归投。功成云步看瀛洲。万古名传不朽。
爱爱歌
徐积（宋代）

吴越佳人古云好，破家亡国可胜道。昨夜閒观爱爱歌，坐中叹胜无如何。

爱爱乃是娼家女，浑金璞玉埋尘土。歌舞吴中第一人，绿发双鬟才十五。

耳闻眼见是何事，不谓其人乃如许。操心危兮虑患深，半夜灯前泪如雨。

假如一笑得千金，不如嫁作良人妇。桃李不为当路花，芙蓉开向秋风渚。

忽然一日逢张氏，便约终身不相弃。山可磨兮海可枯，生唯一兮死无二。

有如樗栎丛中木，忽然化作潇湘竹。又如黄鸟春风时，迁乔木兮出幽谷。

文君走马来成都，弄玉吹箫才几曲。不闻马上琵琶声，却在山头望夫哭。

去年春风还满房，昨夜月明还满床。行人一去不复返，不是江山歧路长。

前年犹惜金缕衣，去年不画深燕脂。今年今日万事已，鲛绡翡翠看如泥。

一女二夫兮妾之所羞，不忠于所事兮其将何求。

蛾眉皓齿兮乃妾之雠，不如无生兮庶几无尤。喓喓草虫兮趯趯阜螽，靡不有初兮鲜克有终。

鸳鸯于飞兮毕之罗之，人閒此恨兮消何时。深山人迹不到处，病鸾敛翅巢空枝。
送张茂兰黄自立二同年回南京
丘浚（明代）

前年棹鞅翰墨场，英雄三百齐翱翔。青云满眼多契合，就中最厚张与黄。

二君英英气如虎，明目掀眉论今古。酒酣拂剑落霜花，兴发挥毫洒秋雨。

今年同自江东来，我一见之心眼开。长鲸吸海海欲竭，巨灵擘山山为摧。

摧山竭海悬河口，风云变化龙蛇走。盘古以来二百二十馀万年，一一成败兴亡如指手。

相看一笑气味投，典衣沽酒镇日留。邻翁侍吏共惊讶，平日见我曾有此客不。

此客何昂藏，此主大痴绝。牙关齘齘戛金声，口角霏霏洒琼屑。

帝城春暖百花香，软红尘土飞悠扬。明朝马首向东去，燕云一碧天茫茫。

燕云不断吴云起，两京相望四千里。桃叶渡头生碧波，清梦随君渡江水。
与蔡无能论兴复
张煌言（明代）

尘缨濯罢便投纶，忍道风云起孟津。岂有龙文成五色，犹然鹿孟在三秦？

赤符奉去应非谬，黄石传来自是真。安得此身生羽翰，高抟横击待攀鳞！
登楼三首
狄遵度（宋代）

群山南走失所往，百川东逝兹其穷。
天低水国疑将压，人过月塘愁欲空。
紫气
文徵明（明代）

紫气龙颜穆，彤墀虎卫森。万年占帝运，一念格天心。

日月何亏食，华夷仰照临。谁应知有喜，白首忝词林。
华景洞
吕愿中（宋代）

斯洞名华景，累累乳石悬。
虚崖疑月窟，绝顶瞰江湍。
岩底金仙疑，峰头玉井莲。
地形居众外，气象伟无前。
徙仗观初日，归舆触暝烟。
蔽林排翠幄，封径簇花钿。
爽致资清赏，镌题记昔年。
猿啼声应谷，云破月侵筵。
策蹇追华驷，鸣髇指坠鸢。
谁人能画此，为倩老龙眠。
奉口遇雨
楼钥（宋代）

七月欲尽八月初，天久不雨暑未徂。
下田焦卷上田槁，愁叹不止田间夫。
呕哑水车日夜响，漕河扬尘成坦途。
喜见此溪深且广，玄云忽起西北隅。
林间槭槭水沤起，两岸人物欢欲呼。
未闻霶霈润龟拆，且使万物聊沾濡。
船窗飘洒疎蓬漏，客意自适凉襟裾。
引身东望云气薄，未知帝城有此无。
传闻今日方奏告，便有响应来斯须。
人家百万苦炎熇，君王齐祷几月余。
君王斋祷几月余，云师雨师其疾驱。
寄呈东原公刘子彦
梁兰（明代）

北阙前年一上书，归来高卧楚郊墟。西风短褐双蓬鬓，落日空山一草庐。

道直不殊梁太傅，赋成端拟汉相如。别来又是春三月，尽日逢人问起居。
夜坐
释行海（宋代）

雨雪萧萧在异乡，冷看孤影百愁生。
江南江北春风好，坐对寒灯到五更。
拟寒山寺 其九十六
释怀深（宋代）

出家要省缘，省缘易入道。如何无事人，搂揽闲烦恼。

奔走富贵门，庄严房舍好。不知被物使，区区真到老。
明镐学士领漕益州
韩琦（宋代）

忠臣重此过邛崃，经计才优帝命谐。县弩清尘资远抚，史彤修职峻荣阶。

蜀天星入人先候，剑路铭昏藓半埋。锦里万家迎使旆，壶浆应释去思怀。
奉和同泰寺浮图诗
王训（南北朝）

副君坐飞观，城傍属大林。王门虽八达，露塔复千寻。

重栌出汉虽，层栱冒云心。昆山雕润玉，丽水莹明金。

悬盘同露掌，垂凤似飞禽。月落檐西暗，日去柱东侵。

反流开睿属，搦翰动神襟。愿托牢舟反，长免爱河深。
徽宗皇帝挽歌词五首 其二
叶梦得（宋代）

帝业承瓜瓞，天伦映棣华。千年垂接统，四海自为家。

毕郢终何恨，苍梧邈已赊。庙壖惊指顾，行路泣悲笳。
题雁荡山
范宗尹（宋代）

一径入幽，随山几萦盘。
云树深蓊蔚，石溪响潺湲。
我来春色晚，山花亦何繁。
好鸟不知名，向人自关关。
遗我发兴新，探讨忘疲艰。
龙湫信奇绝，飞泉落云间。
快泻万斛珠，溅沫霜雪寒。
尊者所经行，草木不可芟。
敢将尘土足，濯此清泠湾。
晚投野僧家，山作碧玉环。
高堂极虚明，可寄须臾闲。
此行端为山，山穷我当还。
明朝驱车去，依然随尘寰。
胜处未易忘，神游清夜阑。
句
陶弼（宋代）

柳与扬州今独在，水和隋帝不重来。
延平次赵纠曹韵十四首·棋亭
陈宓（宋代）

我少不努力，常愧夜讽子。
亦有才高人，雍容即登此。
失调名
佚名（宋代）

花底倾杯，花影娇随人醉。
又诗二首
马湘（唐代）

省悟前非一息间，更抛闲事弃尘寰。徒夸美酒如琼液，

休恋娇娥似玉颜。含笑谩教情面厚，多愁还使鬓毛斑。

云中幸有堪归路，无限青山是我山。

何用烧丹学驻颜，闹非城市静非山。

时人若觅长生药，对景无心是大还。
送黄文叔守福州
陆游（宋代）

黄公天下士，遇立绍熙年。
议论前修似，声名九牧传。
巨舟夷险济，拱璧始终全。
勇退先诸老，荣归总十连。
旌旄照关路，冠盖盛离筵。
内阁恩光重，宸毫墨色鲜。
任方分斧钺，归即珥貂蝉，病叟难为别，临期一怅然。
陪客游山
沈辽（宋代）

相从云中去，飞盖云中斜。峭岭想员峤，横溪胜若耶。

岩通新雨溜，林暗残春花。缅怀武林兴，梦寐归山家。
踏莎行
杨无咎（宋代）

灯月交光，笙簧递响。繁华依旧升平样。心期休卜紫姑神，文章升照青藜杖。

歌落梁尘，酒摇鳞浪。暂还南国同邀赏。明年侍辇向端门，却瞻日表青霄上。
寄答泰州曾侍郎
陈师道（宋代）

千里驰诗慰别离，诗来吟咏转悲思。
静中取适庸非计，林下相从会有时。
生理只今那得说，交情从昔见於斯。
含毫欲下还休去，怀抱何由得细知。
和寄仵判院八首
赵希逢（宋代）

便教老眼怎昏花，书债如何也不赊。
更有一般春枕梦，合眸便到故人家。
武林山十咏 其五 炼丹井
梅询（宋代）

仙翁道未成，栖神在岩石。酌彼山下泉，穷年炼金液。

洞阴春始绿，苔甃秋涵碧。缅慕不可期，凭栏望凫舄。
桂隐纪咏·兴远桥
张镃（宋代）

窈窕成崎岖，不是邯郸步。
因来此凭栏，又送孤鸿去。
寄满子权
王令（宋代）

吾爱子权诗，苦嚼味不尽。
穷思欲名状，百比无一近。
初如贪追兵，屡请忽许进。
旗旄左右幢，戟剑後先刃。
方争奋拏先，忽睹斩乱狥。
徐驱得平郊，万甲合一阵。
偏裨走起颇，中间坐吴膑。
喊呀斗志酣，彷佛穷敌訒。
前军奔交兵，後马走断紖。
须臾声金收，万噪快一儁。
群降挑戈矛，叩拜乞用衅。
苍黄请命间，窃视不敢瞬。
玄云压空虚，半夜暴霆震。
睡耳起欲掩，惊仆失肝肾。
壮者固已然，况余乃龆龀。
及其久详味，欲吐复自恡。
有如罗百珍，次第嘬嚼顺。
贪丰不辞多，爱美忘余餕。
故其留人口，虽久咽喉润。
何时匹马来，畏爱气两振。
唯其未合间，如不获谢蔺。
望风为此诗，颠倒犹合烬。
种牡丹
虞俦（宋代）

新向坡头种牡丹，更开小径傍层坛。先生倍费栽培力，俗子那容取次看。

应有司花来守护，更须插槿与遮栏。何时一醉酬心赏，屈指春风半岁宽。
春雪
陈洪（宋代）

光映妆楼月，花随歌扇风。
欲妒梅将柳，故落早春中。
古兴十六首 其一
沈辽（宋代）

朝亦看踰山，暮亦看踰山。芳华春树外，古澹白云闲。

绝顶有池水，昔年栖玉颜。妙灵想不驻，缅慕何由攀。
吊贾谊诗
庾阐（魏晋）

虽有惠音，莫过韶頀。虽有腾蛇，终仆一壑。
是日天气乍晴颇快人意因和韵拉世弼谒傅岩 其一
欧阳澈（宋代）

风剪梧圭欲晚秋，溪光山色称欢游。联翩云水宜搜异，俛首阎欢耻溷流。

相视悉皆谋按剑，无心谁复似虚舟。紫芝眉宇人中瑞，一日常思一聚头。
答毛章秀才
赵抃（宋代）

两阕新诗出慎江，亲携迎我重嗟降。深藏箧笥生光彩，价抵千金璧一双。
次韵十诗
楼钥（宋代）

秋到先生旧草堂，凉飚林叶已飘黄。
渐看天宇清霜肃，更觉人家白昼长。
历世既经三折臂，坐愁何必九回肠。
世间万事消磨尽，只有诗情未遽忘。
颂一百则 其九十七
释重显（宋代）

泥佛不度水，神光照天地。立雪如未休，何人不雕伪。

金佛不度炉，人来访紫胡。牌中数个字，清风何处无。

木佛不度火，常思破灶堕。杖子忽击著，方知辜负我。
唐多令
顾贞观（清代）

双泪滴花丛。一身惊断蓬。尽当年、剩月零风。虚把玉颜临镜也，浑不似，旧时红。

笺粉砑芙蓉。金窠小篆封。恨书回、忒煞匆匆。别有心情难寄与，凭说向，欲归鸿。
端嘉杂诗二十首
刘克庄（宋代）

闻说关河唾掌收，拟为跛子看花游。
可怜逸少兴公辈，说着中原得许愁。
咏伊尹
王渐逵（明代）

吾闻有莘士，道义自珍贵。一介不取人，岂为万钟谜。

莘川多白云，陇上堪稳睡。虞皇既已矣，夏殷复何世。

不有三聘勤，幡然岂深际。
浮邱八景 其八 挹袖轩
邓时雨（明代）

浩歌天地自何年，幽敞高轩紫翠边。五月林塘梅雨过，香风先动一池莲。
满江红 岁暮天寒，忆曩经鹦鹉溪
聂树楷（清代）

三十年前，记岁暮溪经鹦鹉。冒风雪，一肩行李，一仆一主。

风利如刀肤欲割，雪团作絮拳争舞。指前村一带竹篱斜，留人处。

两老叟，形容古。踞上座，掀髯语。道今年大熟，多收禾黍。

举酒互酬翁并媪。围炉作闹儿和女。问官人何事犯寒来，将毋苦。
不愿渔
王令（宋代）

终焉可百为，不愿为渔子。
当时渭阳人，自是直钓耳。
今非结网身，岂有得鱼喜。
试身风波间，等用豢妻子。
古今同为渔，意义不相似。
采薇南山阿，归耕南山下。
食苦心无虞，守约自闲暇。
出处皆有义，在理无用讶。
今人举一隅，何足语学稼。
宿青龙寺故昙上人院
司空曙（唐代）

年深宫院在，旧客自相逢。闭户临寒竹，无人有夜钟。

降龙今已去，巢鹤竟何从。坐见繁星晓，凄凉识旧峰。
月暗秋城柝十二韵
缪重熙（清代）

碧月连宵朗，中秋倍有情。如何敲急柝，陡觉暗层城。

桂雾迷长敲，萝云罨太清。笛搀邻院韵，砧寂隔墙声。

望讶蟾光敛，喧从雉堞盈。肃霜寒九节，杂响聚三更。

冷想催刀尺，巡还和鼓钲。忽韬明镜影，定乏旅人行。

漠漠重关影，凄凄细柳营。苍凉鸿又到，嘹唳鹤偏鸣。

遥夜千门静，羁愁百感生。谁家蝴蝶梦，击破寸心惊。
闻宣化得雨志喜
弘历（清代）

去岁临元塞，回銮驻赤城。延缘咨物土，关切廑农氓。

数郡均需泽，当春已误耕。太仓虽散粟，穷巷必呼庚。

扈吏频频敕，鸡书屡屡行。复闻冬雪短，安得麦秋成。

纵处清严境，如聆叹息声。忧民缘本性，祈岁自衷情。

近者天恩沛，因之蜀望生。曾无迟日待，早接报章呈。

焦壤沾优渥，良苗勃发荣。山田青乍遍，溪亩绿应盈。

此喜真堪喜，丰亨乃大亨。有耕方冀穫，既雨亦宜晴。

更虑三时远，宁容肆志萌。乐忧先后际，较量实难平。
观物吟四首
邵雍（宋代）

人之耳所闻，不若目亲照。
耳闻有异同，目照无多少。
并弃耳目官，专用舌口较。
不成天下功，止成天下笑。
辛巳岁暮宴陆甥子由家
陈藻（宋代）

吾妹嫁时狼狈甚，幸皆存活得年深。
有男买屋栖迟喜，见舅开年烂漫斟。
岁值凶荒多饿死，我惭温饱更酣吟。
还乡日少生难保，敢觊今番一话心。
次韵唐与正初雪二十韵
韩元吉（宋代）

穷腊逢三白，山城两换年。
破寒初淅沥，作态正翩翾。
倚杖心逾初，搔头意自便。
直疑填巨壑，岂惜沍长川。
宫粉惭施白，仙禽恨夺狡。
银床凝露绠，玉柱涩风弦。
径满巇难认，窗虚隙易穿。
共寻瑶草路，俱诵蕊珠篇。
猎骑朝群拥，渔灯夜独然。
凌风几阆苑，照日尽蓝田。
賸约佳宾集，先烦好句传。
荷枯疑璧碎，柳细讶丝牵。
有士迷青眼，无人笑黑肩。
丰年期不日，瑞气霭非烟。
竹密还争舞，梅疏只斗妍。
轻鸥随浩荡，戏蝶伴联翩。
强续麻衣咏，真逢缟带贤。
凋零属国节，片段广文毡。
短棹寻安道，高楼忆仲宣。
名驹纷照夜，无复爱连钱。
雨后欲寻天目山，问元、骆二公溪路
灵一（唐代）

昨夜云生天井东，春山一雨一回风。

林花并逐溪流下，欲上龙池通不通。
酬元伟过洛阳夜燕
韦应物（唐代）

三载寄关东，所欢皆远违。思怀方耿耿，忽得观容辉。

亲燕在良夜，欢携辟中闱。问我犹杜门，不能奋高飞。

明灯照四隅，炎炭正可依。清觞虽云酌，所愧乏珍肥。

晨装复当行，寥落星已稀。何以慰心曲，伫子西还归。
题萧季贤雪涧轩
陈宗远（宋代）

避喧宽结小茅庐，庭竹栽多引凤栖。
满地松钗风啸木，隔窗渔艇月涵溪。
归鸿目送云间失，贺燕巢成栋外低。
料想春残曾有梦，谢家芳草绿将齐。
少年游
李甲（宋代）

江国陆郎封寄后，独自冠群芳。折时雪里，带时灯下，香面讶争光。而今不怕吹羌管，一任更繁霜。玳筵赏处，玉纤整后，犹胜岭头香。
九月四日重至东阳寄杭诸友 其一
许传霈（清代）

握手行江曲，寂寞破清谈。离愁浩无际，烟波逐征帆。

白蘋飘秋渚，青松依石岩。欸乃一声去，江流暮色涵。

回首系篷处，灯火落两三。
曾子固令咏齐州景物作二十一诗以献 其十七 百花桥
孔平仲（宋代）

花满红桥外，寻芳未渡桥。春风相调引，已有异香飘。
自端溪溯流还石洲江上杂咏四首 其四
区大伦（明代）

长江面面接蘋洲，阳鸟偏多水国秋。桂楫兰桡冲不散，枉教回雁说衡州。
同愚山少参维饶孝廉即席送位白归皖
梅庚（清代）

倚棹数归程，亲交次第行。独怜江月苦，偏向别筵明。

背郭鱼龙气，先秋蟋蟀鸣。还家仍客路，更傍石头城。
夕次鹿门山作
阎防（唐代）

庞公嘉遁所，浪迹难追攀。浮舟暝始至，抱杖聊自闲。

双岩开鹿门，百谷集珠湾。喷薄湍上水，舂容漂里山。

焦原不足险，梁壑未成艰。我行自春仲，夏鸟忽绵蛮。

蕙草色已晚，客心殊倦还。远游非避地，访道爱童颜。

安能徇机巧，争夺锥刀间。
挽翟伯寿二首
吴芾（宋代）

少日为僚古乐成，一时共喜得豪英。
盍簪便有功名志，倾盖曾无世俗情。
回想旧游如昨梦，顿成尘迹负平生。
故人倒指雕零尽，矫首佳城泪欲倾。
柳梢青 花朝
左锡璇（清代）

好景难描。春光如织，又是花朝。杨柳多情，海棠无力，风雨飘摇。

晓妆情味无聊。有多少、馀酲未消。一缕离愁，三分春思，都上眉梢。
雨后
孙介（宋代）

呼童捲帘收架书，檐溜忽断云萧疏。山光水影净如拭，一川秋意生芙蕖。
彦定知县府判池有双莲置酒其上坐客有诗姑三
李弥逊（宋代）

蕙兰同气犹争长，姚魏齐名各一家。
不似优昙照寒水，一茎能现四边花。
端午内中帖子词·皇后阁
王珪（宋代）

水晶宫殿晓风微，天女乘云献玉衣。
谁把轻绡裁画扇，直疑双凤向人飞。
椒菊枕
洪咨夔（宋代）

矮檠矻初年，细字窘晚节。
天怜蠹书障，神授鸿宝诀。
金葩凉而严，丹宝温以烈。
两囊贮风露，半簪藉霜雪。
芬透顶{左宁右页}爽，清祛脑脂热。
梦魂寥廓远，宇观沆瀣澈。
云开月更朗，电掣岩欲裂。
术妙刮膜金，功过刳蟆铁。
聱牙读楚诅，琐尾窥越绝。
不忧幻景侵，且喜翳根灭。
颂花醉春温，餐英饱秋洁。
涂屋兆蕃硕，饮潭进耆耋。
况兹芳泽聚，尽洗空华结。
夜气存虚明，天光发昭晰。
须弥能微尘，渤澥或丘垤。
不直一笑粲，已判双眦决。
春夜雪再用韵十首
杨公远（宋代）

一色寰区水墨天，子无尘翳自天然。
惜乎官禁瓶无酒，胜赏空辜药玉船。
司马侍郎挽诗
项安世（宋代）

公之曾大父，昔者老先生。
日月扶丹扆，乾坤仗赤诚。
诒谋三世重，谨始一言清。
今日书生泪，临风作雨倾。
霜晓肩舆行湖上
陆游（宋代）

去去出柴关，巾车古陌间。
晨霜染丹叶，宿雾淡青山。
登览身犹健，歌呼酒每悭。
殷勤镜湖水，聊为照衰颜。
题秋海棠卷
孙继皋（明代）

春艳睡不足，秋娇翻靓妆。西宫亦天露，何必醉沉香。
次浮塘驿见张施州小诗次其韵
黄叔达（宋代）

叹息施州成老丑，当年玉雪莹相照。旧时去天一尺五，今日万里听猿叫。
高宗祀明堂前朝享太庙二十一首
真宗（宋代）

上帝监观，维二是依。
继世修德，皇心顾之。
其顾伊何，在彼冀方。
施于子孙，降福穰穰。
杂诗 其六
冯誉骥（清代）

大雅久不作，荆榛日纵横。谁能千载后，粲然起芒精。

中夜理瑶瑟，古调今难明。惜哉黄钟节，不及瓦釜鸣。

赵女忧鲲弦，秦娥调繁筝。藉非成连作，何以移我情。
淳熙三年发皇后册宝十三首
佚名（隋代）

备物典册，乐之鼓钟。
拜而受之，极其肃雍。
司言司实，各以职从。
行地有庆，兴天无穷。
上裴晋公
李郢（唐代）

四朝忧国鬓如丝，龙马精神海鹤姿。天上玉书传诏夜，

阵前金甲受降时。曾经庾亮三秋月，下尽羊昙两路棋。

惆怅旧堂扃绿野，夕阳无限鸟飞迟。
和钱员外答卢员外早春独游曲江见寄长句
白居易（唐代）

春来有色暗融融，先到诗情酒思中。柳岸霏微裛尘雨，

杏园澹荡开花风。闻君独游心郁郁，薄晚新晴骑马出。

醉思诗侣有同年，春叹翰林无暇日。云夫首倡寒玉音，

蔚章继和春搜吟。此时我亦闭门坐，一日风光三处心。
匡山五咏 其四 清高亭
袁华（明代）

层峦壁亭北，灵渊汇亭西。野芳新绿合，岩扉空翠迷。

林深不见新，地迥惟闻鸡。草木气胶葛，六月流冰澌。

达人逍遥游，散策凌丹梯。澄怀适野性，观物和天倪。

易同醉侯讲，诗为应真题。急流能勇退，名与三高齐。
观舞妓
温庭筠（唐代）

朔音悲嘒管，瑶踏动芳尘。总袖时增怨，听破复含嚬。

凝腰倚风软，花题照锦春。朱弦固凄紧，琼树亦迷人。
邹一桂山水画歌
弘历（清代）

一桂绘事素所知，家法相传善花鸟。近为山水颇入神，左右逢源真复好。

横图大岭作远屏，一谷寒烟散林表。兮来别干殊秀拔，层列冈峦致窈窱。

山穷水抱凡几曲，野桥不计大与小。笠亭蜗舍相间出，红莲宫矗青松杪。

倪黄宗派何须论，要当取师於大造。春华秋实以怡情，智水仁山从体道。

为术贵慎有名言，其然否乎堪绝倒。
又酬晓灯离暗室五首 其二
戴叔伦（唐代）

寒灯扬晓焰，重屋惊春雨。应想远行人，路逢泥泞阻。
寄上文潞公
范纯仁（宋代）

孙阁重登愧玳簪，情同倦翼托高林。嵩邙未敌仁基厚，河洛宁如福海深。

善教每闻当镂骨，重知难报欲沾襟。至诚怀德逾饥渴，不比寻常势利心。
更漏子（般涉调）
张先（宋代）

杜陵春，秦树晚。伤别更堪临远。南去信，欲凭谁。归鸿多北归。

小桃枝，红蓓发。今夜昔时风月。休苦意，说相思。少情人不知。
何郎中出黄公草书四首
陈师道（宋代）

此诗此字有谁知，画省郎官自倔奇。
罪大从来身万里，政成今有麦三岐。
颂古六首
释崇岳（宋代）

地狱天堂，八字打开，
谁知无去亦无来。若言已得三禅乐，
未免将身自活埋。
艮岳百咏 秋香谷
李质（唐代）

玉屑花繁淡淡黄，碧岩曾伴紫栏芳。月明露洗三秋叶，山迥风传七里香。
次韵文仲落梅
邹浩（宋代）

前引苍龙驾，人间春欲光。遽先鸿灭影，应误蝶寻香。

何事雪霜际，不随松桧长。无言倚晴日，酌水与君尝。
送王山人归隐
释惠涣（宋代）

山人惟委命，岂恋世尘间。
干禄不得志，移家住远山。
醉眠溪石静，吟倚草堂间。
到想无馀事，林僧日往还。
垂丝海棠
曾丰（宋代）

春风场里一婵娟，情性脂韦气力绵。
外不自持如醉者，中无他兼若羞然。
避风皇后身倾靡，承露仙人手覆悬。
正恐梅知固相聘，含香自嗅不容传。
题弦风亭
赵潜夫（宋代）

怪他蟹舍蚝房地，不是吟情住亦难。数尺短墙围昼寂，半钩疏箔障春寒。

水生草满蛙鸣合，日薄花阴鹤梦安。底处青衫病司马，浩歌东望取琴弹。
宿灌口
王十朋（宋代）

拂晓出楚塞，中流望荆门。江随铜柱转，舟遇虎牙奔。

鸟度南天阔，鱼翻秋水浑。宜都转盼过，夜宿旧江村。
偈颂七首
释思岳（宋代）

谁道霜风只一般，今年寒胜去年寒。
夜来得个真消息，无限鲇鱼上竹竿。
周氏园居
米芾（宋代）

高花落落照轩明，沼水涓涓绕砌声。静里闻香醒倦思，雨中无事见閒情。
周厚山中丞改大廷尉北上
湛若水（明代）

壬午春吟韶石下，冬樽癸巳共长干。折冲且见霜台外，谏草重光棘寺端。

万里风抟毛翮健，十年天会别离难。光明正大清时事，智士忠臣后代看。
次韵率行之见投因以赋别
王铚（宋代）

素空零玉露，碧梧堕金井。
周年不待人，去我如断绠。
归翼懒飞不，老骥倦驰骋。
山空风月满，人恋松桂影。
穷方屡厄陈，喜动初入郢。
文豪获胜游，羁思发深省。
周原富十箱，汉仪重九鼎。
王谢乐江海，巢由本箕颍。
谈深光明藏，游遍妙峰顶。
颂橘悲屈平，赋梅思宋璟。
炎凉梁上燕，喜怒坎中黾。
千年六龙辔，万事一渔艇。
居人望归骑，暝色暗前岭。
浅学字识丁，美穴鱼知丙。
书随新雁手，慰我心炯沿。
大观秋分夕月四首
佚名（隋代）

四扉大开，五云车立。
霓裾娣从，凤翿童执。
摇早胥来，锵洋爱集。
歆我严社，西面以揖。
独立
方岳（宋代）

从来人说天难做，才怨春阴又怨晴。
昨夜雷驱三尺水，更愁桥断一通行。
仇仁父解秩建康有新文曰金渊集
吾丘衍（元代）

老去陶元亮，归来向子平。乡关成久别，故旧喜相迎。

卜宅来江燕，移尊笑海鲸。新传浣花句，未怪作金声。
出塞奉送邃翁相公专征西夏
傅起岩（明代）

薄伐遵周典，长驱出汉关。猿啼黑水峡，云暗碧篸山。

士气雄三辅，天威震百蛮。直教平碛石，枭取月氐还。
和后村韵二首奉寄府判真司令 其二 格轩
林希逸（宋代）

祖学单传信有原，秤停一字自名轩。肯令公愧太丘长，要似思名孔子孙。

知格格知须细认，有无无有果难言。读书记在门生老，愧有君家未报恩。
次赵二车韵
马廷鸾（宋代）

世事真如此，劳生何所知。
功名蚁行磨，意气鹊栖枝。
于蒍歌偏好，归来赋足师。
达人宁自苦，天乐更无疑。
二子读诗戏成
叶茵（宋代）

翁琢五七字，儿亲三百篇。
要知皆学力，未可以言传。
得处有深浅，觉来无后先。
殊途归一辙，飞路自鱼鸢。
孙元忠寄示种竹诗戏以二十篇答 其八
孔平仲（宋代）

古墙犹竹色，真作野人居。青云羞叶密，空翠扑肌肤。

寒日外惨淡，泠泠风有馀。高斋坐林杪，兴远一萧疏。
春旱天多风赠深甫
刘敞（宋代）

春旱天多风，十步不见人。自非势利役，谁肯轻出门。

我亦闭户居，寂寞卧晏温。叹息中庭花，散随扶摇翻。

百芳半摧折，白日或翳昏。安得超尘埃，高乘云雷奔。

壮心更激烈，中热生肺肝。愧君忧陋巷，眷眷迂轻轩。

高论清我怀，忽然失冥烦。
曾宏父将游吴兴示所和叶内相八首次其韵太守亦和故并及之 其八
刘一止（宋代）

翰林久袖经纶手，笔力游戏吞山川。要试皋夔致君术，不应牢落著幽禅。
送汝弼赴潭倅 其二
徐积（宋代）

不作长沙行，湖湘少斯客。洁身不可污，好义是所积。

口不出巧言，面不为邪色。谁可谋定交，斯人不可失。
喜晴
朱霈（清代）

外病兼旬雨复浓，闻晴喜欲步村东。双松齐出平林上，一鹭孤村野水中。

斜插竹竿扶柳起，尽挑莎草使渠通。数声山雀闲庭晚，添得园榴叶几丛。
东桥公既登衡山集所制作成帙名曰登衡小记远辱寄示时予适行部南康受而读之有张孟阳之思
王慎中（明代）

登高能作赋，大雅感予襟。气敌衡山峻，思涵楚水深。

览图乖往迹，讽咏发驰心。犹因庐阜对，稍缓四愁唫。
玉真台
赵彦端（宋代）

春色无穷巷，农乡有太和。
病嗟闻道晚，贫喜得闲多。
草径供徐步，邻花获屡过。
层台宜抗榭，谁与买春波。
题天龙寺丛桂楼
张昱（元代）

天龙楼阁迥无邻，玉斧修成月满轮。受质岂无如郤者，触机还有姓黄人。

香通三昧惟心印，花散诸天尽法身。谁把碧云题树叶，惠休诗句本清新。
与可大水头闲望
丘葵（宋代）

暧入纱巾淡淡风，倚楼客思话无穷。前山倒影摇春水，野火飞无入暮空。

无数舟人相尔汝，一群沙鸟自西东。江流不碍钟声度，和雨收来八句中。
山中喜崔补阙见寻
刘言史（唐代）

鹿袖青藜鼠耳巾，潜夫岂解拜朝臣。

白屋藜床还共入，山妻老大不羞人。
赋得宿百洞送友人之湘中
周玄（明代）

怪石如云起天上，枯藤盘根垂百丈。萝深苔滑鸟不栖，索漠寒百卧相向。

两两三三往复回，衔花映水皆奇状。清秋倒树风涧号，初日排云雪岩壮。

醉客应为巫峡吟，行人厌作巴山望。洞里愁声谁忍闻，别时对此堪惆怅。
次韵天宁僧宗芑见寄
陈著（宋代）

新诗忽相问，知我有如君。
陶令早还里，少游终守坟。
犂锄聊自课，笔砚未全焚。
时放出门步，仰天看过云。
梦中作
张君房（宋代）

亭尤逢夜竹，不识自知音。
朦胧望明月，终得拂青尘。
恭依皇祖华山诗韵
弘历（清代）

观水有其术，入山不厌深。境无容俗混，林岂受樵侵。

香递英英朵，声喧命命禽。宸章垂琬琰，胞与识胸襟。
次李参政晚春湖上口占十绝
洪咨夔（宋代）

一帘风雨搅黄昏，归思无边客倚门。
乌贼江鱼潮后市，龙出渔浦渡头村。
至扬州
文天祥（宋代）

城上兜鍪按剑看，四郊胡骑绕团团。
平生不解杨朱泣，到此方知进退难。
长安寓居寄赠贾岛（一作长安赠贾岛）
马戴（唐代）

岁暮见华发，平生志半空。孤云不我弃，归隐与谁同。

枉道紫宸谒，妨栽丹桂丛。何如随野鹿，栖止石岩中。
寄张学士洎
伍乔（五代）

不知何处好消忧，公退携壶即上楼。
职事久参侯伯幕，梦魂长绕帝王州。
黄山向晚盈轩翠，黟水含春绕槛流。
遥想玉堂多暇日，花时谁伴出城游。
宿紫盖峰法照寺
吴与弼（明代）

出岭望奇踪，遥知刹在峰。月阶秋皎洁，花砌夜玲珑。
金缕曲 题《花帘词》寄吴蘋香女士，用本集中韵
顾太清（清代）

何幸闻名早。爱春蚕、缠绵作茧，丝丝萦绕。织就七襄天孙锦，彩线金针都扫。

隔千里、系人怀抱。欲见无由缘分浅，况卿乎、与我年将老。

莫辜负，好才调。

落花流水难猜料。正无妨、冰弦写怨，云笺起草。有美人兮倚修竹，何日轻舟来到。

叹空谷、知音偏少。只有莺花堪适兴，对湖光山色舒长啸。

愿寄我，近来稿。
河复（并叙）
苏轼（宋代）

熙宁十年秋，河决澶渊，注钜野，入淮泗。
自澶、魏以北皆绝流，而济、楚大被其害，彭门城下水二丈八尺，七十余日不退，吏民疲于守御。
十月十三日，澶州大风终日，既止，而河流一枝已复故道，闻之喜甚，庶几可塞乎。
乃作《河复》诗，歌之道路，以致民愿而迎神休，盖守土者之志也。
君不见西汉元光元封间，河决瓠子二十年。
钜野东倾淮泗满，楚人恣食黄河鳣。
万里沙回封禅罢，初遣越巫沉白马。
河公未许人力穷，薪刍万计随流下。
吾君仁圣如帝尧，百神受职河神骄。
帝遣风师下约束，北流夜起澶州桥。
东风吹冻收微渌，神功不用淇园竹。
楚人种麦满河淤，仰看浮槎栖古木。
二十五日文蔚携酒饵夜同访郑教授
韩淲（宋代）

携酒问吾党，有诗当岁穷。城头数疏更，窗外飞过鸿。

悠悠澹澹里，忽忽茫茫空。我尔且一杯，古今多三公。
观邻人卖饼大售
宋祁（宋代）

初日关门照上旌，芬肴无算客庖盈。
本源渐大囊钱足，不复还家唱渭城。
再和三篇
苏颂（宋代）

兵厨酿酒宅连池，为郡优悠每自知。
铃下文移归幕府，案前颐自走签师。
农桑课罢聊行乐，朱墨间来好序棋。
饱食将何报丰禄，歌时惟咏阜财诗。
偈颂九十三首
释梵琮（宋代）

佛如展手，道似握拳。
全提正令，无党无偏。
蟭螟眼里放夜市，大虫舌上打秋千。
立秋之夕对酒成章粗遣清景以招佳咏
张继先（宋代）

闪闪秋光好，行行万宝成。
松高孤鹤唳，竹密一蝉鸣。
大醉衣襟湿，空歌风度清。
腰琴宜更作，楚泽有余情。
登烟雨楼
汪文柏（清代）

十度凭栏九度晴，今朝烟雨一舟横。雁飞难辨空中字，橹过惟舟暗里声。

软浪成花侵寺壁，冷云如墨拥轩楹。举觞放眼吟长句，始信高楼不负名。
送姚圣可归旴江
徐瑞（宋代）

识面三年久，论心此日同。
相从方款款，索去又匆匆。
宇宙尘机息，江湖老眼空。
南枝春信早，归路载东风。
醉桃源
陈允平（宋代）

东风开到坼桐花。游蜂初报衙。兽环微掩是谁家。琐窗金绣纱。

环佩小，领巾斜。绿云双髻鸦。佯羞无限托琵琶。笑拈萱草芽。
三川观水涨二十韵
杜甫（唐代）

我经华原来，不复见平陆。北上唯土山，连山走穷谷。

火云无时唯，飞电常在目。自多穷岫雨，行潦相豗蹙。

蓊匌川气黄，群流会空曲。清晨望高浪，忽谓阴崖踣。

恐泥窜蛟龙，登危聚麋鹿。枯查卷拔树，礧磈共充塞。

声吹鬼神下，势阅人代速。不有万穴归，何以尊四渎。

及观泉源涨，反惧江海覆。漂沙坼岸去，漱壑松柏秃。

乘陵破山门，回斡裂地轴。交洛赴洪河，及关岂信宿。

应沈数州没，如听万室哭。秽浊殊未清，风涛怒犹蓄。

何时通舟车，阴气不黪黩。浮生有荡汩，吾道正羁束。

人寰难容身，石壁滑侧足。云雷此不已，艰险路更跼.

普天无川梁，欲济愿水缩。因悲中林士，未脱众鱼腹。

举头向苍天，安得骑鸿鹄。
大风
黄庭坚（宋代）

霜重天高日色微，颠狂红叶上阶飞。
北风不惜江南客，更入破窗吹客衣。
黄河洗剑
叶梦熊（明代）

黄河洗剑跃双龙，人物由来一偶逢。今古战场羞竖子，不如仙路好相从。
偈颂六十八首
释法薰（宋代）

意到句到，宗通说通。
一品二品，百匝千重。
推倒面前案山子，长衫大袖舞春风。
穷鬼子，莫莫莫，
更须知有朱顶王菩萨。
陪曾宏父登冷泉亭望飞来峰
李处权（宋代）

何年此峰独飞来，群山让秀中崔嵬。
神刓天画不可状，仰视孤高摩斗魁。
蕴灵产此万珍木，隆霜几度森不摧。
异僧一见乃能识，击洞果有猿声哀。
灵隐之南天竺北，筑亭结屋初谁媒。
直疑朱夏落冰雪，亦恐白昼藏风雷。
槛泉清可数毛发，白石齿齿如琼瑰。
参差透影微日下，淅沥生籁长颸回。
恍然若欲学蝉蜕，洗眼绿净无纤埃。
已将缨尘付流水，更以屐齿留苍苔。
南丰家世有人物，幅巾藜杖同徘徊。
剧谈抵掌共相对，惜无玉酒倾金罍。
宿大径梦中得诗后二句足前寄弟玄圃
庞嵩（明代）

初秋凉动暑全消，路入端溪径水遥。棣萼有怀情不尽，片云将月过西樵。
答友人招游
姚合（唐代）

不来知尽怪，失意懒春游。闻鸟宁惊梦，看花怕引愁。

赌棋招敌手，沽酒自扶头。何似华筵上，推辞候到筹。
偶地居
释宗泐（明代）

偶地即吾庐，绝胜树下宿。不在千万间，安居心自足。

古人三十年，辛勤乃有屋。我无一日劳，何必较迟速。

燕坐白日间，青山常在目。明月到床前，更深代明烛。

几有寒山诗，兴来时一读。十日不出门，满阶春草绿。
余谢病东归，王秀才见寄，今潘秀才南棹奉酬
许浑（唐代）

酷似牢之玉不如，落星山下白云居。春耕旋构金门客，

夜学兼云玉府书。风扫碧云迎鸷鸟，水还沧海养嘉鱼。

莫将年少轻时节，王氏家风在石渠。
游华严寺题诚斋
欧阳澈（宋代）

欲逃三伏叩禅关，净洗烦襟水石间。炽景碧云俱掩断，凉飙绿竹顿招还。

龙涎一炷香清骨，琥珀盈樽笑解颜。预约高僧名遂日，结茅来此伴长閒。
戊辰谒伯祖惠阳使君坟三绝 其三
林希逸（宋代）

手足情钟共处埋，荣枯顿异可胜哀。长公松下无人扫，三从诸孙岁一来。
呈同院诸公 其一
柳子文（宋代）

邓子知名久，秋闱得暂依。论文虚以往，讲道实而归。

得句赓酬数，忘言笑语稀。自惭初学步，鱼目混珠玑。
次韵张侨庆毛维瞻得谢
赵抃（宋代）

里人迎候巷居稀，未老先休世所奇。两颊朱颜公退速，满头霜鬓我归迟。

优游岂顾千钟禄，收拾如终一局棋。饮食节调资寿祉，愿同山下有雷颐。
除夕
宋祁（宋代）

一杯芳酒夜分天，万虑劳劳耿不眠。
明日新春到何处，菱花影里二毛边。
次答林立人
陈恭尹（清代）

乾坤吾道本悠悠，久已忘机狎海鸥。斯世自甘为弃物，新诗何必话从头。

东风正熟中山酒，积雨宜披五月裘。幸是群贤有嘉会，兰亭觞酌尚堪浮。
减字木兰花（赠尼师，旧角奴也）
张孝祥（宋代）

吹箫泛月。往事悠悠休更说。拍碎琉璃。始觉从前万事非。

清齐净戒。休作断肠垂泪债。识破嚣尘。作个逍遥物外人。
长安有狭斜
黎邦瑊（明代）

紫陌回曲径，挟毂碍朱轮。相逢繁华子，意气雅逡巡。

转顾启重第，沉香薰绿茵。飞甍面帝阙，豪侈迈季伦。

绮席陈簠簋，樽罍辉金银。两子登龙楼，一子作弄臣。

簪琚照陆离，入户光仪新。诸妇襞云裘，丽冶鲜芳辰。

长年肆康乐，促予附要津。方外殊阒寂，崄崎良可遵。

无为歧路悲，世纲元埃尘。
题广照院壁
林季仲（宋代）

晚溪飞出小桥斜，流水萦迂带落花。
生怕人来问时事，杖藜聊复过僧家。
弄笔示诸生
林光（明代）

卑官窃禄久埋头，语及才能便合羞。画足添蛇多见左，东床捧腹笑何求。

谁无动念因黄纸，最解颐人是白鸥。欲识閒官閒富贵，万山清界两溪流。
层城
胡天游（清代）

欲倚层城俯八垓，手挼云雨转璇魁。终疑上帝难容谏，便恐神仙亦妒才。

世界古来余一粟，昆明夜半又飞灰。思量惟有人间乐，醉看貂蝉向大槐。
螃蟹
岳珂（宋代）

无肠公子郭索君，横行湖海剑戟群。
紫髯绿壳琥珀髓，以不负戟夸将军。
酒船拍浮老子惯，咀嚼两螯仍把玩。
庐山对此眼倍青，原从公子醉复醒。
书解大绅作其兄墓铭哀诗后 其二
杨士奇（明代）

红芳庭馆紫垣阴，对酒论文夜向深。三十馀年如昨日，埋铭一诵一伤心。
虎阜遣兴 其一
张道深（清代）

四月江南晒麦天，日长无事莫高眠。好将诗思消愁思，省却山塘买醉钱。
自赞三首
释文准（宋代）

尔图我真，又求我赞。
我真我赞，两重公案。
家丑不外扬，已德不自谈。
寄之以数，六九五十三。
雨中花令（王德循东斋瑞香花）
李之仪（宋代）

点缀叶间如绣。开傍小春时候。莫把幽兰容易比，都占尽、人间秀。

信是眼前稀有。消得千钟美酒。只有些儿堪恨处，管不似、人长久。
渔歌
李彭（宋代）

贬剥诸方真净老。顶门眼正形枯槁。一点深藏人莫造。由来妙。光明煊赫机锋峭。
月峰寺忆理公
欧阳衮（唐代）

共来江海上，清论一宵同。禅榻浑依旧，心期浩已空。

惊春花落树，闻梵涧摇风。二谛欣咨启，还应梦寐通。
送和仲
彭汝砺（宋代）

远宦无情思，君来慰病容。棣华开韡韡，鸣雁去雍雍。

天上张公子，云间陆士龙。圣门多阃奥，更愿与君从。
古像赞二百零五首 其一二六 裴晋公
孙承恩（明代）

功在王室，名闻外夷。柱石三朝，系时安危。晚节优游，大雅明哲。

全德始终，永仰风烈。
宝志禅师梁天监中将入寂然一烛付后阁舍人吴庆庆以事闻帝叹曰大师不复留矣烛者将以后事嘱我乎颂
饶节（宋代）

已是梁王不识真，末后殷勤付舍人。柳花飞尽莺犹语，独对钟山指暮云。
张冠卿以前诗怀哉各努力人物古来少之句为十诗见寄次韵奉酬 其二
陈傅良（宋代）

连楹著胡椒，环堵诛蒿莱。节士亦良苦，乃筑怀清台。

世故何浩荡，人心亦崔嵬。之子访田舍，厥繇安在哉。
送僧
释重顯（宋代）

极目春光水照空，岸莎汀草碧茸茸。
三千里外生灵望，独倚寒藤振祖风。
挽陈夫人
徐照（宋代）

平阳林给事，有女识比书。
为妇极能孝，今人皆不如。
得年非饵药，了葬自餐蔬。
闽峤嗟埋骨，新碑到野庐。
记扬州旧事
陈造（宋代）

合宫嚼蕊今柳枝，燕台酷赏骚人诗。
国色天香岂凡品，琼枝璧人信好辞。
向来弄影对箫鼓，楚山高深自云雨。
若为白昼去临邛，鹦鹉难防漏私语。
悲翠久矣雕笼中，转头缥缈云鸿同。
遥知怀璧骇众目，负山虽力难为功。
敢意归来辱收恤，瑾瑜匿瑕山藏疾。
客子一诵打鸭章，东君卢胡置严律。
风生翠扇阊阖天，酒边重听想夫怜。
楼中之燕当掌托，老子久谢裙裾乐。
长亭
司空图（唐代）

梅雨和乡泪，终年共酒衣。殷勤华表鹤，羡尔亦曾归。
打鼓山
施陈庆（清代）

闻道山中有白金，百年遗迹却难寻。山中寂寂金无语，惟有哀猿泣茂林。

哀猿鸣狖两为伍，怪石巉岩如吼虎。破址颓垣今尚存，埋金侠女终尘土。

茫茫不见埋金人，白云来往埋金坞。须臾山上有樵来，一担枯株一柄斧。

告我曾知埋金事，笑指青山为钱虏。韬光敛晦已多年，有时隐现若将睹。

伊昔樵夫有奇缘，采樵日暮却忘还。山中竟遇埋金女，绣阁妆楼在目前。

巍峨不类人间屋，置酒张灯肆绮筵。舞剑双鬟来劝饮，奉金为寿醉瞑然。

罗帏翠被三更梦，冷露阴风一夜眠。醒来只在荒林下，何处山中有人烟。

挑得白金一担归，欲寻旧迹似登天。依稀如入桃源去，渔父樵夫可并传。

世人多为樵夫误，欲觅白金不知路。我闻此语为谬传，问却青山不能吐。
逍遥咏
白居易（唐代）

亦莫恋此身，亦莫厌此身。此身何足恋，万劫烦恼根。

此身何足厌，一聚虚空尘。无恋亦无厌，始是逍遥人。
春草碧色
王毂（唐代）

习习东风扇，萋萋草色新。浅深千里碧，高下一时春。

嫩叶舒烟际，微香动水滨。金塘明夕照，辇路惹芳尘。

造化功何广，阳和力自均。今当发生日，沥恳祝良辰。
感山十咏·旃檀林
姚勉（宋代）

心清闻妙香，宴坐旃檀林。
坐香元不断，莫作死灰心。
迁居（有引）
苏轼（宋代）

吾绍圣元年十月二日至惠州，寓合江楼，是月十八日迁于嘉寓寺。
二年三月十九日复迁于合江楼，三年四月二十日复归于嘉寓寺。
时方卜筑白鹤峰之上，新居成，庶几其少安乎。
前年家水东，回首夕阳丽。
去年家水西，湿面春雨细。
东西两无择，缘尽我辄逝。
今年复东徙，旧馆聊一憩。
已买白鹤峰，规作终老计。
长江在北户，雪浪舞吾砌。
青山满墙头，{髟委}{髟?}几云髻。
虽惭抱朴子，金鼎陋蝉蜕。
犹贤柳柳州，庙俎荐丹荔。
吾生本无待，俯仰了此世。
念念自成劫，尘尘各有际。
下观生物息，相吹等蚊蚋。
墨子·非攻
墨子（先秦）

今有一人，入人园圃，窃其桃李，众闻则非之，上为政者得则罚之。此何也？以亏人自利也。至攘人犬豕鸡豚者，其不义又甚入人园圃，窃桃李。是何故也？以亏人愈多，其不仁兹甚，罪益厚。至入人栏厩，取人马牛者，其不义又甚攘人犬豕鸡豚。此何故也？以其亏人愈多。苟亏人愈多，其不仁兹甚，罪益厚。至杀不辜人也，扡其衣裘，取戈剑者，其不义又甚入人栏厩，取人马牛。此何故也？以其亏人愈多。苟亏人愈多，其不仁兹甚矣，罪益厚。当此，天下之君子皆知而非之，谓之不义。今至大为不义攻国，则弗知非，从而誉之，谓之义，此可谓知义与不义之别乎？

杀一人谓之不义，必有一死罪矣。若以此说往，杀十人，十重不义，必有十死罪矣；杀百人，百重不义，必有百死罪矣。当此，天下之君子皆知而非之，谓之不义。今至大为不义攻国，则弗知非，从而誉之，谓之义。情不知其不义也，故书其言以遗后世；若知其不义也，夫奚说书其不义以遗后世哉？

今有人于此，少见黑曰黑，多见黑曰白，则必以此人为不知白黑之辩矣。少尝苦曰苦，多尝苦曰甘，则必以此人为不知甘苦之辩矣。今小为非，则知而非之；大为非攻国，则不知非，从而誉之，谓之义：此可谓知义与不义之辩乎？是以知天下之君子也，辩义与不义之乱也 。
观画
史弥宁（宋代）

江山梅竹好精神，渔父畦丁也带真。
终是有些堪恨处，画中更欠著诗人。
思天台
许浑（唐代）

赤城云雪深，山客负归心。昨夜西斋宿，月明琪树阴。
月下见桂花欣然会心赋二十八字
陈鉴之（宋代）

万卉千葩春事足，一岩桂自壮秋光。
清泠风露月侵午，天上人间相对香。
赋得既雨晴亦佳
弘历（清代）

倦雨侵晨敛，翔云向汉徂。宜旸抚佳景，省岁协贞符。

台上雄风爽，疃边积润濡。树姿全澡雪，山色不模糊。

夏静林泉乐，几閒书史俱。时哉祈一月，或致屡丰娱。
鼓角楼宴集
刘敞（宋代）

周城百雉拥中军，阿阁三间丽白云。燕雀总知依盛德，山河相白助雄文。

轻裘缓带居多暇，旨酒嘉肴客易醺。还识魏牟怀北醺，正逢长日扇南熏。
曾大父有诗云三春拂榻花黏袖午夜淘丹月在池舍弟子飞归蜀与语及此因取为韵 其二
韩驹（宋代）

还家傥无事，莫负故园春。衣锦儿嬉尔，从来笑买臣。
颂古十三首
释德光（宋代）

亩之地，三蛇九鼠。
子细看来，是何面胔。
闲居杂兴十首
薛嵎（宋代）

铁砚几磨研，依然萤雪边。
薄才遗圣世，无禄尽亲年。
多病唯谙药，当寒不识绵。
素心期淡泊，冰蘖誓能坚。
送客归峡中（一作将赴京师，津亭别萧处士）
许浑（唐代）

津亭多别离，杨柳半无枝。住接猿啼处，行逢雁过时。

江风飏帆急，山月下楼迟。还就西斋宿，烟波劳梦思。
学道
毛珝（宋代）

学道先须学忍贫，缊袍蔬食当华珍。抠衣所欠参前辈，开卷犹欣见古人。

暗坐雨窗心似月，冷眠雪屋气如春。向来酷意耽吟事，今亦相忘越与秦。
次韵鲜于之武游南谷
李复（宋代）

山光娱客古城东，云散春阴望处空。
畏影戏鱼依藻绿，避人飞鸟动岩红。
林间野坐分溪石，岸曲晴行喜水风。
旧事共高文字饮，新游尽寄语言中。
忆吴越风景 其五
唐之淳（明代）

最忆吴中与越中，千年遗迹见高峰。山阴道士笼鹅帖，笠泽仙人射鸭弓。

六寺烟花迷远近，五湖风浪错西东。于今忽作边城客，得失应期问塞翁。
淳熙二年发太上皇帝太上皇后册宝十一首
佚名（隋代）

惟天为大，其德日诚。
惟尧则之，其性日仁。
迺文迺武，得寿得名。
于万斯年，以莫不增。
溪行
李楩（明代）

少不惬幽况，因之舍棹行。径幽看鸟迹，竹暗得泉声。

野烧痕初绿，溪烟涨正盈。閒心谁到此，驻屐听新莺。
江城子
莫蒙（宋代）

博山香暖衬江云。舞飞琼。拜双成。雾鬓风鬟，不改旧时青。滟滟金船罗袖劝，齐祝寿，比松椿。

照人冰雪自天真。翠绡轻。下蓬瀛。却笑乘鸾，奔月望长生。曾侍瑶池王母宴，犹认得，佩环声。
自君之出矣六首 其五
陈叔宝（南北朝）

自君之出矣，绿草遍阶生。思君如夜烛，垂泪著鸡鸣。
蓦山溪（午坐壶天冰雪，风传琵琶，有感而作赵长卿）
赵长卿（宋代）

壶天冰雪，消尽虚堂暑。多谢故人风，送花香传小树。香风初过，一曲断肠声，如怨诉。诉闲愁，落落琵琶语。

江边马上，弹指成千古。泪眼与啼妆，叹风流、只今何处。芳心役损，触事起悲酸，招玉素。拨檀槽，整理金衣缕。
客舟棱天庆观夜坐
冯时行（宋代）

家山千里秋风客，搔首夜深寒雨窗。
万古兴亡心一寸，孤灯明灭影成双。
鬓边日月如飞鸟，眼底尘埃拟涨江。
高枕欲眠眠不稳，晓锺迢递发清撞。
水边闻雁
宋伯仁（宋代）

芦花新有雁，四面水连天。
清净非人世，吾诗咏不全。
除夕感赋
吴观礼（清代）

征衫乍脱彩衣新，惆怅归迟别太频。五日春盘惭侍奉，一年家太感艰辛。

即听爆竹非前度，况饮屠苏少几人。风雪残冬书不达，他乡苦累倚闾亲。
松梅
谢宗可（元代）

挺秀凝香一样清，何妨同结岁寒盟。风霜正共孤高概，雪月相看太古情。

翠袖不禁冰骨冷，苍颜还照玉肌明。孤根雅操千年节，未许繁华老此生。
过乌江谒项王祠
饶相（明代）

当筵不决犹留玉，骨肉翻为反间臣。草具听谗谋已拙，鸿沟许割计非真。

韩彭旧属皆归汉，龙范先殂孰与亲。纵过江东重捲土，也应还作问津人。
次韵知命永和道中
黄庭坚（宋代）

灵骨閟金鏁，梵宫超玉绳。
道人住香火，独先开净行。
呼船久无人，月沉河汉倾。
虚舟不受怒，故在蓼汉横。
仙机岩
刘边（宋代）

尝闻昔天孙，谪落人世间。
云霞入组织，机杼空留山。
朅来巧相逢，遗我锦绣端。
欲报乏绮语，再拜重卷还。
我有大布衣，可以制岁寒。
水调歌头
郑元秀（宋代）

园林夸富贵，红绿簇枝头。阳和毓秀，气劘屈贾压曹刘。翰墨场中独步，洒落胸中万卷，横截百川流。邈视青云侣，俯首看瀛洲。

到如今，萦扃务，尚淹留。庙堂应得好语，早晚觐宸旒。从此立登要路，便可羽仪台阁，指日凤池游。岁岁蟠桃会，椿算八千秋。
望潜山
姚鼐（清代）

道边只堠复双堠，天半大山宫小山。客子出林暮唤渡，居人微雨寒闭关。

横空积树云漠漠，交流断径溪潺潺。不知苍谷最深处，乔松白鹤谁往还。
莱孙求墨并以诗与之
刘子翚（宋代）

何年老乌龙，排山折其角。渔人网得之，澄渊起雷雹。

异物世常猜，神光夜潜觉。流传岁月深，质槁纹斑剥。

漆简射晶荧，玄圭靡雕琢。孰谓乔松烟，能成此坚确。

晴窗试墨池，云雾生掌握。只恐化蜿蜒，飞腾入冥邈。

莱孙真可儿，句法有家学。赠汝囊中珍，惭余鼻端斲。
宏海侍者请赞
释普宁（宋代）

这川䖃苴，全不仁者。握起老拳，佛祖也怕。
天仙子·渌水亭秋夜
纳兰性德（清代）

水浴凉蟾风入袂，鱼鳞蹙损金波碎。好天良夜酒盈尊，心自醉，愁难睡。西风月落城乌起。
伏龙园
潘勖（明代）

数日不出郭，到园心自安。寒侵短鬓乱，瘦渐故衣宽。

展卷蠹鱼落，出门驯鸟看。林间习静处，云白影枫丹。
挽徽宗皇帝词五首 其五
张扩（宋代）

风伯开尘雾，神符八骏游。寿尧方请祝，归启已兴讴。

万里忽清宴，五兵终罢休。他年北邙路，王气接天浮。
望云楼
文同（宋代）

南山北岭远如层，朝云暮雨浓若烝。
楼高百尺见万里，更有底事须来登。
马湘兰挽歌词
王稚登（明代）

歌舞当年第一流，姓名赢得满青楼。
多情未了身先死，化作芙蓉也并头。
颂古八首 其二
释云（宋代）

春风有时恶，春风有时好。人竞逐春风，却被春风恼。
菩提寺上方晚眺
白居易（唐代）

楼阁高低树浅深，山光水色暝沉沉。
嵩烟半卷青绡幕，伊浪平铺绿绮衾。
飞鸟灭时宜极目，远风来处好开襟。
谁知不离簪缨内，长得逍遥自在心。
送程楚翁远游
谢枋得（宋代）

近日人传庾岭梅，南枝落尽北枝开。
长安旧日元无此，尽是江南人送来。
闺情二首 其二
钱荣光（清代）

对面相逢强自持，盈盈脉脉两心知。閒情正在停针处，略转秋波不语时。
庄居述怀二绝 其二
舒远（元代）

春山青泼雨初收，人倚衡门独自愁。路上相逢遍荆棘，酸风吹袂泪交流。
十月二十日夜大雨雹震电先是数日极暖至是方
张耒（宋代）

江乡节候异中州，十月狂雷震未休。
二年到耳同常事，一夜雨声如蚤秋。
想见麦畦添宿润，更欣蔬甲长新柔。
东堂晚望无氛祲，洗出樊山紫翠浮。
颂古三十一首
释玿（宋代）

一人牙如剑树，一人口似血盆。
一拳还一踢，一踢报一拳。
亚竖摩醯顶门眼，不妨亲蹭上头关。
石井岩
马光龙（明代）

古刹开峰顶，庭宽不觉巍。江流回练曲，野稻露青肥。

近海风偏响，深秋雨渐微。午钟僧饭熟，寒色欲侵衣。
箕亭坐月
申颋（清代）

月满沙溪白，流光摇竹树。遥遥晚钟鸣，声落幽吟处。

尚有耦耕人，烟中闻笑语。
朱明洞
罗泰（唐代）

洞外野泉鸣，终古无人到。五色吐仙云，四面围丹灶。
次韵袁起岩提刑游金、焦二山二首
范成大（宋代）

二山巉绝照南州，俯看千樯总芥舟。
日脚熔金浮巨浸，波声翻雪撼高丘。
钟闻两岸诗无敌，口吸西江话已酬。
别有英雄怀古意，他年击楫誓中流。
咏月
苏泂（宋代）

既雨中秋望，纖毫桂影分。
魄高疑压雾，香动欲冲云。
稍窘痴蟾窟，全惊睡鹊群。
孤清苦个畔，玉笛片时闻。
洗马次十一兄之道韵
晁冲之（宋代）

霸桥春水波鳞鳞，桥边结束何圉人。解鞍傍水入洗马，飞龙九圉凌漪沦。

风鬃雾鬣才一沐，玉花照影光满身。月题却贯黄金勒，更觉闪艳开精神。

主人贵想不必问，特赐内厩天麒麟。即今此物亦安用，燕山万里胡无尘。

嫖姚功高自不出，长鸣但踏城西春。君不见少陵时已无伯乐，尚有曹将军写真。
惜别一首呈陆亨儒
孔平仲（宋代）

恬和效春律，芳茂若秋松。杯毕花枝放，吴伻俳笑空。
焦山吸江亭二首 其一
孙觌（宋代）

昔年携客寄僧龛，败屋疏篱一草庵。白首重来看修竹，连山楼观亦眈眈。
安乐窝中吟
邵雍（宋代）

安乐窝中春梦回，略无尘事可装怀。
轻风一霎座中过，安乐窝中天外来。
日影转时从杖履，花阴交处傍樽罍。
人间未若吾乡好，又况吾乡多美才。
东楼竹
白居易（唐代）

潇洒城东楼，绕楼多修竹。森然一万竿，白粉封青玉。

卷帘睡初觉，欹枕看未足。影转色入楼，床席生浮绿。

空城绝宾客，向夕弥幽独。楼上夜不归，此君留我宿。
山中寄诸弟妹
王维（唐代）

山中多法侣，禅诵自为群。城郭遥相望，唯应见白云。
老君十六变词 其二
佚名（隋代）

二变之时。生在西岳在汉川。寄生王家练精神。出胎堕地谁语言。

晃晃昱昱似金银。三十六色绮罗文。国王欢喜会群臣。英儒雅士平论。

忽然变化作大人。发眉皓白头柱天。
颂古十九首
释慧晖（宋代）

百尺竿头氎布巾，上头题作酒家春。
相逢不饮空归去，洞里桃花笑杀人。
寒夜
陈师道（宋代）

一夜风澎浪，中宵月脱云。
到窗资少睡，远响倦多闻。
星火远相乱，江山气不分。
早鸡先得便，断雁屡鸣群。
田园乐七首
王维（唐代）

厌见千门万户，经过北里南邻。官府鸣珂有底，崆峒散发何人。
次韵提举五正言寒食游茶焙
喻良能（宋代）

摘山胜煮海，财货所源流。
建焙甲天下，赋入十倍收。
国计颇赖甲，贡输何时休。
择人为提领，得贤从宛丘。
文章脱吏腕，风味登瀛洲。
佐职亦已久，再见春草抽。
郊原富枪旗，岁事日以修。
抚民端若子，疾恶信如仇。
驱车向凤山，父老观道周。
青春行画图，佳处时一留。
风前耳潺湲，雨后目纖柔。
酒酣已胜赏，珠唾挥钓钩。
咨予素么麽，受恩犹未酬。
铭心虽甚坚，抚己徒怀羞。
平生困坎壈，暮年尚依刘。
投公一纸书，远寄粤王州。
书传得妙帖，想像寒食游。
终防好事人，豪夺或巧偷。
怀家雪峰
沈道映（清代）

他乡苦忆病维摩，皂帽藜床岁月过。春到竹林无酒伴，悲来土月只高歌。

柴桑甲子同元亮，笔冢风流继永和。谁共扁舟横铁笛，沧江闲理钓鱼蓑。
宿东山
晓青（清代）

东山何幽深，草木抱奇秀。古柏动蛟螭，奔湍两崖吼。

敛履入茅丛，石崄步难骤。盘曲上青空，冷风满怀袖。

柴门望中开，篱疏犬忽逗。斯须逢一僧，貌古鹤怜瘦。

蓬檐就地形，刳竹通泉溜。落英走庭隅，池沫鱼吹绉。

磁盂饮菰糜，齿向冰潭漱。客欢主益恭，无乃过予厚。

主曰岂其然，予心如在疚。苟不恚粗疏，庶可寡其谬。

玄言互酬咨，妙理绝肤受。中夜溪鸟飞，天空月当牖。
济宁刘使君提刑晋阳过新乡之墟其友人华泉子者适游苏门伤其别而不得见也于是赋车遥遥以招之
边贡（明代）

车遥遥，向何许。去君咫尺地，不得一相语。忆昨与君游大梁，暑云拂盖流尘黄。

回头转睐复几日，草木零落飞严霜。山中独行岁华晚，烟留月绻谁能返。

逸客长怀阮嗣宗，仙翁却吊罗公远。闻君五月登啸台，何郎许子相徘徊。

酒酣清歌眺白日，万里䬃䬃长风来。人生得此亦自乐，何用苦教缨冕缚。

不见昔时贤达人，强半遗迹在丘壑。车遥遥，将奈何，太行积雪寒嵯峨。

赠君七尺紫藤杖，并履閒寻安乐窝。
春晚怀进士韦澹
崔涂（唐代）

故里花应尽，江楼梦尚残。半生吟欲过，一命达何难。

特立珪无玷，相思草有兰。二年春怅望，不似在长安。
观画鹤
窦群（唐代）

华亭不相识，卫国复谁知。怅望冲天羽，甘心任画师。
酬应物见戏
陈师道（宋代）

扣门赏竹任推排，兴尽归舟挽不回。
平世山林成偃蹇，新年词句得参陪。
醒心正赖挥毫疾，误笔仍须送喜来。
书省不应烦乳媪，一时除目尽英才。
游武夷二绝
李洪（宋代）

野水溶溶易满堤，十分强半麦成畦。
我来宴坐久无语，日蟆昃深莺乱啼。
送骧宇顾丈按鹾河中
孙继皋（明代）

绣衣雄斧简书催，盐筴军须急上才。骢步暂劳衔命去，虎形争待献功来。

传飞秋色严霜度，台俯河流底柱回。体国忧边今日事，贤良新议属君裁。
浣溪纱 林疏石瘦，法倪迂
程颂万（清代）

老树修篁各几围。野亭深处访山薇。坐看奇石戴云飞。

无分得为娲计补，有时空抱素书归。莫论竹瘦与人肥。
惠首座写师像求赞
释正觉（宋代）

衰飒仪容，僶俛颓慵。
玲珑岩寺，夭矫云松。
艳冷晚秋菊，韵清霜晓钟。
刹刹尘尘三昧事，知音何处不相逢。
送家舅吴先生往池州寻若时居虞衡之职
邓雅（元代）

池阳副使心如水，玉笥先生鬓若丝。千里江湖怜远别，三年父若费相思。

微茫暝色沙头树，惨淡离情卷里诗。目送云帆烟水阔，梅花开后是归期。
渝州重逢芮文彬赋诗道别
高炳（清代）

君家濑水湾，我住钱溪侧。两家南北对洮湖，朝夕往来不相识。

今年四月朔，我正在荆州。融窗忽听故乡语，招手同上江陵楼。

江陵成边酒如乳，笑脱青衫典春酤。为君一饮尽百觞，挂帆西去适渺茫。

此去亦何期，风波梦里思。恨我何早发，思君行太迟。

昨到渝州屡回首，一见行人君在口。闻君尚住巴江东，不意君来我翻后。

相逢一笑酒重倾，樽前且听风雨声。何时归去复携手，明日拂衣还独行。
云𩕢山人纸衾吟
叶颙（元代）

楮桕霜华细，蓝田玉色鲜。全无针线迹，宁费绮罗钱。

照席凝冰针，铺床夺锦妍。卷舒皆自在，表里出天然。

莹彻明无滓，温柔软胜绵。姜公闻必喜，杜甫见还怜。

素质诚无让，红尘已断缘。银屏非等伍，石枕惯周旋。

野客深相结，豪家定弃捐。不劳寒女织，唯称老夫眠。

光彩生虚白，真纯绝外铅。阳生春浩浩，暖快腹便便。

盖覆功非浅，清虚理不偏。致身天地外，迥出羲皇前。

睡去山云热，情空海月圆。梅花频入梦，香影绕林泉。

琼姬亦垂顾，丰姿美婵娟。邀我登广庭，恍惚游钧天。

天风杂环佩，上谒瑶华仙。遗我不死药，授我长生篇。

使我颜色好，犀齿还榴编。苍容返朱唇，绿鬓垂华颠。

方瞳复如漆，碧沼浮疏莲。从兹久住世，游戏三千年。

我闻而喜忽惊寤，但见清虚满室月白云翩翩。
陈渭老今夕开阁诚为盛事戏成二小诗以侑坐客 其二
李光（宋代）

长堤杨柳映门垂，南北行人认酒旗。坐上饮流须强醉，休将河水较醇醨。
醉太平 咏钱
张夏（清代）

欢场树钱。博埸注钱。将军较射穿钱。是好官得钱。

蚨兮幻钱。蝶兮梦钱。凭他十万神钱。只写山换钱。
答刘长卿蛇浦桥月下重送
严维（唐代）

月色今宵最明，庭闲夜久天清。寂寞多年老宦，

殷勤远别深情。溪临修竹烟色，风落高梧雨声。

耿耿相看不寐，遥闻晓柝山城。
赠皇甫六张十五李二十三宾客
白居易（唐代）

昨日三川新罢守，今年四皓尽分司。幸陪散秩闲居日，

好是登山临水时。家未苦贫常酝酒，身虽衰病尚吟诗。

龙门泉石香山月，早晚同游报一期。
废宅花
朱庆馀（唐代）

数树荒庭上，芬芳映绿苔。自缘逢暖发，不是为人开。

色艳莺犹在，香消蝶已回。相从无胜事，谁向此倾杯。
村饮
陆游（宋代）

无念无营饱即嬉，老翁真个似婴儿。
昏钟未动先酣枕，日上三竿是起时。
初会昼锦堂
韩琦（宋代）

重向高堂举宴杯，四年牵强北门回。故园风物都如旧，多病襟怀遂一开。

白发耻夸金络骑，绿阴欣满铁梁台。因思前彦荣归者，未有三曾昼锦来。
减字木兰花 其十 壬寅春考一品九年满感述
夏言（明代）

九年一品。素食真惭糜国廪。七载黄扉。目断青山未拂衣。

忧多先老。只有辞官归即好。圣主深恩。犬马难忘恋阙心。
柴门春书
吴柔胜（宋代）

深巷寂无人，鸟声花坞春。
荜门长日掩，天地一闲身。
诉衷情
方千里（宋代）

远山重叠乱山盘。江上晚风酸。秋容更兼残日，枫叶照人丹。

书秋到，梦犹闲。鬓先斑。凭高无语，征雁知愁，声断云间。
题牛图
戴复古（宋代）

牡丹花下连宵醉，今日闲看黑牡丹。
得此躬耕东海曲，一贫无虑百忧宽。
望蓬莱 罗公上树隔环墙乞词
马钰（金朝）

马风子，不悟坏修行。虽在环墙居处稳，诗词引出假声名。惹得不安宁。夸伶俐，却是不惺惺。自愧隐身身不密，空成潦倒白头生。怎得赴蓬
焦山普济禅院碑赞
米芾（宋代）

古佛留法度大心，种种威摄现胜相。大心众生摄威德，求度倾胜及众宝。

冥阳咸会精诚通，正法是归大缘集。我今稽首佛陀僧，永奠海山作津筏。

我今稽首明应公，永护宝车炳威德。悉化大心依净住，一世咸如今佛日。

三光不愆四序调，主圣臣忠载万亿。五谷蕃生土地肥，万灵常跻仁寿域。
诗二首
施清臣（宋代）

一蓑一笠一孤舟，万里江山独自游。
有人问我红尘事，笑入芦花不点头。
偈一百二十首 其四十三
释怀深（宋代）

焦山句句是药，祇要时人安乐。费尽巴豆砒霜，转见七零八落。

诸人步步是病，终日头旋眼运。祇管以火救火，不解头正尾正。
奉和圣制答张说扈从南出雀鼠谷
梁升卿（唐代）

何意重关道，千年过圣皇。幽林承睿泽，闲客见清光。

日御仙途远，山灵寿域长。寒云入晋薄，春树隔汾香。

国佐同时雨，天文属岁阳。从来汉家盛，未若此巡方。
次韵仲退木犀一首
徐瑞（宋代）

门前老树繁秋英，浓香醉客我独醒。
空山无人境寂寂，萧萧如水风冥冥。
清標自是欠花谰，远韵差堪著酒经。
君家刚猛两荒经，且挹危露培修龄。
五无歌送张参政
王义山（宋代）

一钱刘太守，也被一钱污。
今日公归去，一文钱也无。
临去受百纸，清哉杜大夫。
今日公归去，半张纸也无。
清献出蜀日，琴鹤与之俱。
今日公归去，琴和鹤也无。
东山船载月，皎洁如冰壶。
今日公归去，船中月也无。
问公何所有，所有与人殊。
只有一廉字，欺人百世无。
临江仙 其六 题汪蛟门锦瑟图
尤侗（清代）

二十四桥佳丽地，砚斋十二平分。江郎梦笔助奇文。

情深聊尔尔，才妙漫云云。

二十五弦弹夜月，花间锦瑟横陈。春风鬓影看文君。

一窗三妇艳，谁雨复谁云。
旱热二首 其二
白居易（唐代）

勃勃旱尘气，炎炎赤日光。飞禽飐将坠，行人渴欲狂。

壮者不耐饥，饥火烧其肠。肥者不禁热，喘急汗如浆。

此时方自悟，老瘦亦何妨。肉轻足健逸，发少头清凉。

薄食不饥渴，端居省衣裳。数匙粱饭冷，一领绡衫香。

持此聊过日，焉知畏景长。
少室
释师范（宋代）

尘蒙虚壁冷萧萧，未厌家风太寂寥。
门外依前积深雪，不知谁肯立齐腰。
画猿
孙嵩（宋代）

客子平生三峡游，青猿树树悬高秋。归来落笔成天趣，中传蜀月巴云意。

如何猿叫驿边时，只欠行人唱竹枝。
次韵程弟
方岳（宋代）

三径风烟手自开，春猿秋鹤几徘徊。
松根石铫烹鱼眼，老子行山又一回。
海隅真隐 其一
黄廷用（明代）

禹甸佳山水，仙家此卜邻。烟波随钓艇，霞谷可樵薪。

读罢锄云晓，诗成觅草春。息心荣利外，清世一高人。
遣怀
陆游（宋代）

宽袂新裁大布裘，低篷初买小渔舟。
旧交只有青山在，壮志皆渔白发休。
漫道卧罴吞貉子，安能淅米向矛头？山园芋栗秋方熟，一饱今知本易谋。